runetrust/blame-folketinget-dk huggingface dataset:
Mattias Tesfaye (S), 2017-10-25:
Det er rigtigt, at den ene gruppe, som det her lovforslag handler om, er dem, hvor man vurderer, at usandheden ikke har relevans, men det kan jo også godt blive bragt i spil i forhold til den gruppe, hvor man først opdager usandheden, efter at de har fået meddelt tidsubegrænset opholdstilladelse, men hvor usandheden ikke er så alvorlig, at man inddrager den tidsubegrænsede opholdstilladelse.
Mette Frederiksen (S), 2015-03-19:
Der er det almindelige politiarbejde, hvor man skal håndtere mennesker, der eksempelvis kan være påvirkede, og som derfor er langt væk fra, hvordan de i øvrigt ville handle, eller som på anden vis kan være udfordrede, fordi der er nogle situationer omkring dem, der gør, at de bliver udadreagerende.
Martin Henriksen (DF), 2007-03-13:
Alt i alt synes jeg, at vi har kigget på at videreføre de gode ting fra de mange tilbud i 10. klasse, som vi har i Danmark, og så er der kigget på, hvordan vi kan målrette 10. klasse, så vi forhåbentlig kan få flere til at gennemføre en uddannelse og komme ud og bidrage til det danske samfund.
Morten Østergaard (RV), 2006-05-10:
Og det er der, hvor vi siger, at derfor er man nødt til politisk, præcis som hr. Jesper Langballe er inde på, at se sig selv i spejlet og vurdere: Hvad skal vi gøre for at kunne stå inde for, hvordan det er, vi fremstår i verden?
Lene Espersen (KF), 2011-11-29:
Det bliver jeg nødt til at spørge fru Camilla Hersom om fru Camilla Hersom kan bekræfte, da det ellers for dem, der følger debatten her i dag, kunne komme til at fremstå, som om det er den borgerlige regering, der har brugt en masse penge, og at oppositionen sådan set bad om, at man skulle holde igen.
Magnus Heunicke (S), 2020-06-03:
Derefter er det så regeringen, der træffer en politisk beslutning, og den beslutning, som vi traf, er jeg helt overbevist om var med til at sikre, at vi i Danmark fik stoppet den meget, meget katastrofale stigning, der var i antallet af indlæggelser og i smittetrykket.
Mads Rørvig (V), 2011-11-29:
Lad mig starte med lige at læse op af regeringsgrundlaget: Regeringen vil i tæt samarbejde med Folketinget sikre høj lovkvalitet gennem rimelige høringsfrister, der sikrer, at organisationer og andre høringsparter har ordentlig tid til at gennemgå lovforslag og udarbejde kommentarer, samt at høringssvar og et høringsnotat med ministerens bemærkninger foreligger i god tid forud for førstebehandlingen.
Rasmus Jarlov (KF), 2023-10-10:
Vi minder lige om her i den her debat, for det skal vi lige huske, at når vi taler om store internationale koncerner, har folk oppe i hovedet, at det er udenlandske koncerner – det er Facebook, det er Apple, det er sådan nogle, vi ikke kan lide, og som vi godt vil have til at betale skat i Danmark.
Elisabeth Geday (RV), 2006-12-14:
Smagen er sød, fordi forslaget, som vi taler om, giver flere penge til en gruppe af meget hårdt trængte unge, som er ramt af alvorlig psykisk sygdom, og den er sød, fordi det i det mindste er lykkedes os i oppositionen at tvinge regeringen til at undtage denne lille gruppe af svært belastede unge fra regeringens generelle fattigdomspolitik – den fattigdomspolitik, hvor regeringen plejer at sige, at det skal kunne betale sig at arbejde, og det gælder jo så, uanset hvor urealistisk et arbejde er for den enkelte på grund af sygdom eller sociale problemer.
Mette Thiesen (NB), 2021-12-08:
Det har jeg i øvrigt stillet et spørgsmål om til ministeren, for det er selvfølgelig klart, at mennesker, der er til fare for Danmark, ikke bare skal udelukkes fra statsborgerskab, i øvrigt for bestandig, hvis det stod til Nye Borgerlige, og derfor støtter vi selvfølgelig også det her beslutningsforslag.
Keld Albrechtsen (EL), 1999-11-03:
Jeg kan ikke sige, at hr. Jens Rohdes synspunkt overrasker mig fundamentalt meget, men det beror jo på en hel del misforståelser, må jeg desværre sige, bl.a. på den misforståelse, at der skulle ligge i vores forslag, at disse eksperter, som også skal deltage i arbejdet, skulle sidde og forhandle sig frem til enighed om fordele og ulemper.
Line Barfod (EL), 2002-03-13:
Men generelt ønsker vi at løse problemet her ligesom i resten af sundhedssektoren ved bedre løn- og arbejdsforhold og ved at se på de strukturproblemer, der kan være, frem for ved at privatisere med alle de negative virkninger, det kan have for sundhedsvæsenet og også for det sociale forebyggende arbejde.
Lisbeth Bech Poulsen (SF), 2018-01-23:
Jeg synes, at nogle – og her må jeg altså sige, det virkelig har ærgret mig i forhold til DF – i den grad har brugt energi på at latterliggøre et forslag, som adskillige borgerlige borgmestre synes er en nødvendighed, og som Landdistrikternes Fællesråd har sagt kunne være en god idé.
Rune Lund (EL), 2017-05-09:
Vi har fra Enhedslistens side tidligere stillet spørgsmål om, hvad provenuet ville være, hvis man så at sige afskaffede bondegårdsreglen, og vi snakker om et beløb på omkring 1 mia. kr. om året, som kunne bruges til at finansiere velfærdsinitiativer.
Hanne Agersnap (SF), 2008-03-26:
Jeg vil stille et spørgsmål, som udspringer af terrorbekæmpelsesloven, den er jo ellers ret aktuel nu, men mit spørgsmål vedrører et lille hjørne, fordi jeg er it- og teleordfører, og der er altså den logningsbekendtgørelse om, at al teletrafik og trafik på internettet skal registreres og gemmes i 1 år.
Rasmus Nordqvist (ALT), 2019-01-29:
De seks ordførere skulle så have mandat af parlamentet til at forhandle en tekst, det foregik i et gruppearbejde, og det lykkedes at få forhandlet en tekst, men det var ret interessant at følge den kamp, der er omkring ord: Hvad skal ind, og hvis et ord skal ind, skal et andet ud?
Mikkel Dencker (DF), 2009-10-30:
Som de to foregående ordførere allerede har været inde på, drejer det sig om, at vi i december 2007 fik vedtaget en ny pensionsafkastbeskatningslov, og der er det så kommet frem her i løbet af de forgangne 2 år, at der godt kunne blive plads til et par små forbedringer af det lovkompleks.
Johs. Poulsen (RV), 2008-05-14:
Det ligger helt i tråd med det, som Det Radikale Venstre sagde helt tilbage i den første Fogh Rasmussen-regerings tid, hvor vi jo bad om en naturplan, som lagde op til at fordoble mængden af natur i Danmark, forstået på den måde at man definerer skov, ekstensivt landbrug og ubeskyttet natur og får det fordoblet.
Pelle Dragsted (EL), 2023-04-18:
For mens borgere, særlig dem med de laveste indkomster, men sådan set os alle sammen, rammes på vores muligheder, på vores forbrug, så er der jo store selskaber i Danmark – energiselskaber, transportselskaber, fødevarevirksomheder – som lige nu tjener milliarder af kroner på de høje priser.
Keld Albrechtsen (EL), 2001-10-25:
Derfor har vi et fælles syn på, hvor Danmark skal lande, hvis konfrontationen kommer - som jeg desværre frygter, at den gør - mellem ulandene på den ene side og de rige lande på den anden side. EU's forberedelsesarbejde har været alt for dårligt, og WTO-formandens udkast til konklusioner kan kun yderligere skærpe konfrontationen.
Pernille Skipper (EL), 2014-11-20:
Jeg synes jo, det er interessant, at vi nu har den tredje person på talerstolen, som argumenterer for, at det allerede er ulovligt for Forsvarets Efterretningstjeneste at masseovervåge danskere, og derfor kan man ikke stemme for et forslag, der indebærer, at det skal være ulovligt for Forsvarets Efterretningstjeneste at masseovervåge danskere, eller muliggør, at andre samarbejdspartnere masseovervåger danskere.
Rasmus Jarlov (KF), 2019-11-15:
Det er jo sådan, at man, hvis man er etableret i Tyskland eller nogle af vores andre nabolande, så ikke har den samme meget store bureaukratiske opgave, som vi nu pålægger koncerner, der har hovedsæde i Danmark, med at redegøre detaljeret for, hvorfra alle indtægterne fra alle ens afdelinger rundtomkring i de forskellige lande kommer.
Christine Antorini (S), 2010-06-16:
Når vi nødt til at spørge om det, er det, fordi vi har været nødt til at spørge så præcist om nedskæringen af satsen, og det, vi fik at vide i går i medierne, er, at der kommer en yderligere besparelse på 1 pct. på samtlige af Undervisningsministeriets uddannelser.
Pernille Schnoor (ALT), 2018-05-24:
Jeg ville meget hellere i stedet for at bruge penge på at lægge flere test ind i 0. klasse, bruge pengene på at have undervisning, hvor der også er en pædagog, eller en undervisning, hvor der er færre i klasserne, eller en undervisning, hvor der er to lærere, sådan at vi kan få fokus på, at vi har forskellige styrker, og selvfølgelig skal man have et fundament for at kunne læse og skrive og regne.
Aaja Chemnitz Larsen (IA), 2020-10-20:
Der er jo flere ordførere, som i debatten har fremført et ønske om, at vi får et fælles forum, hvor alle folkevalgte i Grønland og Færøerne og Danmark mødes sammen med regeringen og årligt drøfter rigsfællesskabets fremtid, og jeg synes, det kunne være interessant at høre, hvad Socialdemokratiet siger til den idé, for det er i hvert fald noget, vi støtter fra IA's side.
Christine Antorini (S), 2013-11-13:
Jeg synes, det er flot, at der er 21.500 elever, der har deltaget i år, og jeg kan ikke se, at der er nogen som helst anledning til at forhindre de mange unge og de gymnasier, der gerne vil gå ind i den type civilsamfundsarbejde, som det er, i det, og jeg kan ikke se, at de ikke skulle kunne fortsætte med det.
Marianne Jelved (RV), 2011-04-12:
Hr. Martin Henriksen skulle vide, hvor mange mails der ligger i min indbakke fra danske statsborgere, som har boet i Cambodja og alle mulige andre steder i verden og været ingeniører eller mineryddere eller noget andet, og som har giftet sig, og som, når de kommer tilbage til Danmark, bliver lamslået og rystet over, hvad det er for krav, der stilles, for det havde de aldrig forestillet sig skulle ske i Grundtvigs fædreland – og det havde jeg heller ikke.
Marianne Jelved (RV), 2011-03-31:
Og sådan er der mange ender, der hænger og vifter lidt i luften, og derfor vil jeg tage det tema op som et eksempel og prøve at gå lidt bag tallene, for jeg tror, det meget godt illustrerer ministerens og regeringens bestræbelser på at tegne et billede, som faktisk ikke harmonerer med virkeligheden.
Mette Frederiksen (S), 2002-05-03:
Denne ligelønsstatistik, der skulle vise, hvor store lønforskelle der er mellem mænd og kvinder på den enkelte arbejdsplads, er imidlertid blevet udskudt, indtil beskæftigelsesministeren finder det passende at optage sagen igen, og på almindeligt dansk betyder det selvfølgelig, at kampen for ligeløn er aflyst. Enhver kan sige sig selv følgende: Så længe der er så store forskelle på mænds og kvinders løn, vil mange familier desværre føle sig tvunget til at sende mor hjem og far på arbejde, og kigger vi samlet set på regeringens politik på området, tegner der sig efterhånden et billede af, at kvinder er noget, man kan undvære, både på det danske arbejdsmarked,
Henrik Vestergaard (V), 2002-04-25:
Hvad er det, der er så negativt ved denne egenkontrol, som jo er en proces, hvor man vurderer: Hvor ligger risiciene i mit køkken og i min måltidstilberedelse, og hvordan kan jeg tilrettelægge mine processer på en sådan måde, at fødevaresikkerheden højnes?
Søren Søndergaard (EL), 2002-04-04:
Hvis man tager de tal, som er kommet fra Human Rights Watch, kan man konstatere, at Rusland ikke har gennemført undersøgelser af et eneste tilfælde af tortur eller anden nedværdigende behandling af tilbageholdte; at Rusland kun undersøger en lille procentdel af de tilfælde, hvor folk blev henrettet uden rettergang; at mere end 50 pct. af de indledte undersøgelser er blevet suspenderet; at 79 pct. af alle undersøgelser af forsvindinger er blevet suspenderet. Derfor er det rigtigt at bede om, at Den Europæiske Menneskerettighedsdomstol undersøger de her ting.
Joachim B. Olsen (LA), 2016-02-09:
Jeg mener, at det er en dårlig idé i at bekæmpe hjemløshed ved at have meget, meget høje ydelser, der så er med til at fastholde langt flere mennesker uden for arbejdsmarkedet med alt, hvad det indebærer af negative sociale konsekvenser – også for børnene.
Rasmus Stoklund (S), 2025-12-17:
Jeg synes f.eks., at det udlændingeudspil, vi fremlagde i 2018, er en rigtig måde at tænke udlændingepolitik på, fordi det strukturelt betyder, at vi stopper med at få asylansøgere til Danmark, og i stedet for kan vi hjælpe ude i de nærområder ved konflikter rundtomkring i verden, hvor folk lider.
Ole Birk Olesen (LA), 2012-05-08:
Fordi folk, der har sparet op til pensionen, ikke har betalt så høj en topskat, når de har fradraget deres pensionsindbetaling i årene, hvor de sparede op, så får de nu en glæde, som de ikke burde have, af, at skatten på udbetalingen af pensionen er lavere, end den var, dengang de opsparede.
Mai Henriksen (KF), 2012-10-23:
Derfor bør alle borgerlige partier i denne sal kigge på hinanden, se hinanden dybt i øjnene, som man jo siger, og sige, at når de på et tidspunkt genvinder regeringsmagten, så må det her være et af de første steder, hvor de rydder op og ruller et lovforslag tilbage.
Line Barfod (EL), 2009-04-24:
Jeg mener, jeg brugte en meget stor del af min tale på at sige, at jeg mener, at det er et kæmpe problem, at der ikke indtil nu har været et flertal i det grønlandske landsstyre for de forslag, som bl.a. IA har fremsat, om, at man skal gribe ind og man skal gøre noget.
Ulla Tørnæs (V), 2004-02-25:
Der er efter regeringens opfattelse imidlertid ikke på baggrund af det foreliggende talmateriale grundlag for spørgerens sammenkædning mellem IFKA's tal og indførelsen af deltagerbetaling på det erhvervsrettede voksen- og efteruddannelsesområde, så når Socialdemokratiet i sin begrundelse for denne aktuelle debat påstår, at vi nu ser konsekvensen af regeringens politik, som det hedder, så passer det ganske enkelt ikke.
Ida Auken (RV), 2017-03-02:
Det er også derfor, at jeg bliver nødt til at stå her på Folketingets talerstol i dag som en af dem, der har været med til at rydde op efter den sidste runde, hvor vi jo kom bagud med vandplaner, vi var ved at få en dom, og det gjorde, at jeg måtte haste en ekstrahøring igennem, hvilket var et meget uskønt forløb.
Holger K. Nielsen (SF), 2019-04-02:
Man giver jo Center for Cybersikkerhed en række nye og på flere måder ganske vidtgående beføjelser, vidtgående beføjelser i forhold til retssikkerhed, i forhold til det, man betragter som personlig frihed, altså noget af det, som vi jo vægter højt i det danske samfund.
Villy Søvndal (SF), 2003-04-11:
Det vil jeg så godt kvittere for, så er vi i hvert fald enige så langt. Så tror jeg spørgsmålet alene drejer sig om: Skal der gøres noget ved de her ting, eller skal der ikke gøres noget ved de her ting? Der kan man jo sige, at ministeren har en unik chance, fordi vi står over for økonomiforhandlinger med kommunerne i løbet af ganske kort tid, hvor der skal aftales rammer for de næste års økonomiske udvikling i kommuner og amter.
Martin Lidegaard (RV), 2006-11-09:
Derfor spørger jeg bare sådan helt ydmygt – for det er jo Dansk Folkeparti, der bestemmer i Danmark i øjeblikket, det er dem, der sætter dagsordenen for finanslovforhandlingerne – om man kunne forestille sig, at Dansk Folkeparti bare på et års finanslov ud over i satspuljen ville prioritere børnene frem for de ældre.
Inger Støjberg (DD), 2024-05-15:
Men det, jeg bare gerne lige vil anholde, er, at vi ikke skulle have retten til at fremsætte forslag om opstramninger på tildelingen af statsborgerskaber, for undskyld mig, det er det, det handler om her i Folketinget, og det handler for mig om at værne om Danmark, og at jøder ikke skal forfølges i Danmark, og det ser vi ske i gaderne i dag.
Henrik Sass Larsen (S), 2005-12-14:
Vi har jo i Socialdemokratiet altid haft hjerterum til de svagest stillede, og vi tillader os i det her tilfælde også at lade det omfatte Det Konservative Folkeparti, som jeg kan forstå har måttet indrykke annoncer i dagbladene for at komme til orde i regeringssamarbejdet, og som så efterfølgende er blevet jordet af storebror Venstre.
Karen Jespersen (V), 2009-03-12:
Jamen det handler altså om en politisk holdning til ytringsfriheden og i øvrigt til det forhold, at det i forhold til borgerne aldrig er særlig hensigtsmæssigt, at vi har nogle forbud, der ikke kan overholdes; at vi siger, det er forbudt, men at det alligevel vil vælte ud med exit polls og meningsmålinger.
Leila Stockmarr (EL), 2026-01-07:
Jeg vil egentlig gerne gentage mit spørgsmål, og jeg vil gerne starte med lige at understrge, at Line Barfod også arbejder aktivt på den her dagsorden, efter at de afsløringer er kommet frem, og at der også bliver sat gang i spørgsmål og i en politisk opfølgning i Københavns Kommune, så der er vi i fuld gang, inden for det som miljø- og teknikborgmesteren kan gøre.
Kristian Jensen (V), 2017-12-22:
Jeg negligerer ikke det her problem, jeg tager det faktisk meget alvorligt, og regeringen har sammen med Dansk Folkeparti prioriteret 0,5 mia. kr. ekstra til området ude i kommunerne, fordi vi netop gerne vil have, at der er nogle flere hænder til rådighed, at der er nogle flere ældre medborgere, der får mulighed for at få besøg af en SOSU-assistent og få hjælp i deres hverdag til at klare sig længere.
Keld Albrechtsen (EL), 2003-11-19:
Jo mere vi får belyst sagen om den beslutning, som blev truffet på det uformelle økonomi- og finansministermøde, om at fremsende traktatforslag til regeringskonferencen, jo mere viser det sig desværre, at den sag har været grundlæggende forkert behandlet af ministeren hele vejen igennem.
Poul Erik Dyrlund (S), 1997-12-02:
Men det er jo ikke ensbetydende med, at man, selv om man er aktiv og effektiv i sit arbejdsmiljøarbejde på den enkelte virksomhed, og selv om man måske har fået belønning, kan undgå, at der opstår en arbejdsskade. Det ville kunne forekomme, i hvert fald i mit verdensbillede.
Rune Lund (EL), 2006-04-20:
For hvis uddannelse ikke bliver undtaget fra direktivteksten, som den ligger, åbner vi altså op for udenlandske uddannelseskoncerner, som kan komme ind og lave eliteskoler, lave profitskoler, som vil styrke den udvikling, hvor de, der har penge, kan få god uddannelse, og de, der ikke har penge, får dårligere uddannelse.
Jes Lunde (SF), 1997-12-10:
Måske kunne man i virkeligheden vende hele modellen om og sige, at det, der var brug for, var en bemyndigelse til skatteministeren til at gribe ind, dér hvor der var brug for det, og tage ligningen over i statsligt regi, ligningen af store komplicerede sager, som man ikke har den nødvendige ekspertise til lokalt, eller hele ligningen i en kommune, hvis kommunen viser manglende vilje til at løse opgaverne ordentligt.
Jan E. Jørgensen (V), 2018-05-22:
Jeg sagde, at jeg umiddelbart var positivt indstillet, og lige præcis spørgsmålet om det unikke danske realkreditinstitut, som vi har, og som jo ikke rigtig er noget, man kender i andre lande, og som vi har gode erfaringer med, og som vi ikke ønsker at opgive, er jo netop noget af det, som den arbejdsgruppe, der er nedsat, arbejder på.
Jesper Petersen (SF), 2012-06-08:
Men hvis det, hr. Ole Birk Olesen siger, er at give ret i, at Venstre ikke har styr på tallene, men at det handler om, at vi skal omprioritere nogle penge i den offentlige sektor, synes jeg, at vi er kommet et godt stykke vej med den her diskussion.
Claus Larsen-Jensen (S), 2001-04-27:
Vi kan og vil ikke acceptere at leve med en verden, hvor vi i den rige del bliver stadig rigere, medens de fattigste landes milliarder af mennesker endnu en gang hægtes af udviklingen som følge af en rå og utæmmet globalisering og af, at vore lande tager et nyt teknologisk og økonomisk tigerspring ind i den nye vidensøkonomi.
Karsten Hønge (SF), 2024-04-16:
Jeg mødes med både den israelske ambassadør i Danmark og med palæstinensernes repræsentant, og i dag skulle vi faktisk her i Folketinget have afviklet et møde med de to israelske organisationer Breaking the Silence og B'Tselem, men på grund af angrebet fra Iran kom de for sent ud af Israel, så det møde måtte aflyses.
Svend Erik Hovmand (V), 1998-11-27:
Hvis det drejer sig om noget så vigtigt som et psykologisk problem i forbindelse med behandling af disse sager, som revalideringsnævnene beskæftiger sig med, er det da utrolig vigtigt at vide, om der går 3 uger, 3 måneder eller 3 år, inden man får et svar.
Ebbe Kalnæs (CD), 2000-01-20:
Jeg vil gerne spørge hr. Jens Hald Madsen, om hr. Jens Hald Madsen føler, der er uklarhed i det fælles forslag til vedtagelse, som et stort flertal i Tinget har fremsat, og hvor der i andet afsnit står: »Folketinget opfordrer regeringen til fortsat at arbejde aktivt i alle internationale sammenhænge for initiativer, der kan bidrage til at få krigen bragt til ophør, herunder at arbejde for iværksættelse af sanktioner, ...«.
Jytte Andersen (S), 2005-10-13:
Jeg vil sige, at SP-ordningen, altså ordningen vedrørende Særlig Pensionsopsparing, er en del af en samlet pensionsordning, så den bidrager selvfølgelig til det, og den bidrager først og fremmest til, at de, der er lavestlønnede, får lidt mere, end de ellers ville få.
Ulla Tørnæs (V), 2010-04-23:
For det er ikke alene en debat, hr. Leif Lahn Jensen lægger op til, det er jo en stillingtagen i Folketinget, hvor Folketinget skal tage stilling til noget, som rækker langt ud over og ikke kan være omfattet af de aftaler, som hr. Leif Lahn Jensen har indgået.
Frank Aaen (EL), 1999-02-11:
Det er Venstrepolitik, det er ikke socialdemokratisk politik, i hvert fald ikke den, som jeg har lært at Socialdemokratiet har stået for og står for. Vi vil gerne være med til at omlægge medicintilskuddet, men vi ønsker ikke, at der samtidig skal gennemføres en besparelse, men det insisterede man altså på.
Martin Lidegaard (RV), 2004-05-06:
Det går så hånd i hånd med hele diskussionen om miljø og vores Kyotoforpligtelser, men i virkeligheden er forsyningssikkerhedsproblematikken måske det, som vi har brugt mindst tid på at diskutere i det sidste halve år, hvor vi ellers har diskuteret rigtig mange ting.
Jørgen Arbo-Bæhr (EL), 2013-01-18:
Jeg kan forstå, at man kan tage udgangspunkt i, at f.eks. EU's menneskerettighedskommissær, Thomas Hammarberg, udtrykkeligt har anbefalet landene at anerkende krænkelse af kønsidentitet som en diskriminatorisk adfærd.
Poul Nyrup Rasmussen (S), 1998-01-14:
Jeg kan næsten bedst besvare det spørgsmål, hr. Jens Løgstrup Madsen her har stillet, ved at henvise til et brev, som indenrigsministeren har sendt rundt til kollegerne, hvor indenrigsministeren - jeg har naturligvis fuldt og helt støttet ham - beder kollegerne om, at man er opmærksom på, om de krav om dansk indfødsret, der måtte være inden for det pågældende ministeriums område, fortsat kan anses for at være velbegrundet, således at de ikke i utilsigtet omfang lægger hindringer i vejen for, at udlændinge, der er her i Danmark for at blive i Danmark, kan få fast arbejde, få et velfungerende arbejde og dermed fungere som borgere her i landet.
Jette Gottlieb (EL), 1999-10-14:
Hvis der i den forbindelse er noget, der skal begrænses eller undgås, ja, så er det regeringens brug af indgreb i lønmodtagernes overenskomstmæssige ret til kollektive kampskridt. Til sidst vil jeg bare tilføje, at der er mulighed for at begrænse konflikterne i sundhedssektoren, for det er klart, at der ikke er nogen, der ønsker dem som en ting i sig selv.
Hans Andersen (V), 2021-04-20:
Sidste sommer havde vi også en drøftelse, og arbejdsmarkedets parter havde en drøftelse, med hensyn til at finde en løsning i forhold til de forældre til børn, der var blevet smittet eller havde været nær kontakt og var blevet hjemsendt, og vi fandt en løsning i den helt ekstraordinære situation, og den model har vi jo i fællesskab også forlænget til den 1. juli.
Jørgen Arbo-Bæhr (EL), 2005-06-15:
Jeg vil ikke forlange, at fru Pia Kjærsgaard kender den her familie, men jeg vil bare gøre opmærksom på, at vi ikke snakker om én familie, der på den måde er ramt af denne hånd i arbejdsmarkedspolitikken, vi snakker om 19.000 voksne personer.
Jens Peter Vernersen (S), 2002-12-06:
Jeg tror, at hvis man kunne skrue tiden tilbage og give befolkningen et tilbud: Hvilket samfund vil I helst have, det, som den socialdemokratisk ledede regering overtog i 1993 med 360.000 arbejdsløse, med 200.000 færre arbejdspladser end nu, eller det, som blev overladt til VK-regeringen ved regeringsskiftet?, så tror jeg ikke, mange ville vælge situationen i 1992-1993.